**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Ιουλίου 2020, ημέρα Τετάρτη και ώρα 14.40΄, στην Αίθουσα Γερουσίας του Μεγάρου της Βουλής**,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Νικόλαου Ταγαρά, με θέμα ημερήσιας διάταξης: ενημέρωση των μελών της Επιτροπής από τον Διευθύνοντα Σύμβουλο της ΔΕΔΔΗΕ Α.Ε, κ. Αναστάσιο Μάνο, σύμφωνα με το άρθρο 32 § 9 του Κανονισμού της Βουλής, σχετικά με την κατακύρωση των αποτελεσμάτων του διαγωνισμού για το «Πληροφοριακό Σύστημα Εξυπηρέτησης Χρηστών Δικτύου» της ΔΕΔΔΗΕ Α.Ε στην Ένωση Εταιρειών «INTRASOFT INTERNATIONAL S.A. – OTE A.E.».

Στην συνεδρίαση παρέστη ο Υφυπουργός Περιβάλλοντος και Ενέργειας, κ. Γεράσιμος Θωμάς, καθώς και αρμόδιοι υπηρεσιακοί παράγοντες.

Επίσης, στην επιτροπή παρέστησαν ο κ. Αναστάσιος Μάνος, Διευθύνων Σύμβουλος της ΔΕΔΔΗΕ Α.Ε., ο κ. Κωνσταντίνος Αγαθάκης, Γενικός Διευθυντής Εφοδιαστικής Αλυσίδας και Ψηφιοποίησης της ΔΕΔΔΗΕ Α.Ε. και ο κ. Ηρακλής Μενεγάτος, Γενικός Διευθυντής Ανάπτυξης και Διαχείρισης Δικτύου της ΔΕΔΔΗΕ Α.Ε.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Καλαφάτης Σταύρος, Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σκόνδρα Ασημίνα, Τσαβδαρίδης Λάζαρος, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Βρυζίδου Παρασκευή, Χαρακόπουλος Μάξιμος, Αποστόλου Ευάγγελος, Μπουρνούς Ιωάννης, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τζανακόπουλος Δημήτριος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Καραθανασόπουλος Νικόλαος, Κομνηνάκα Μαρία, Λαμπορύλης Γεώργιος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης «Ενημέρωση των μελών της Επιτροπής από τον Διευθύνοντα Σύμβουλο της ΔΕΔΔΗΕ Α.Ε.», κ. Αναστάσιο Μάνο, σύμφωνα με το άρθρο 32 § 9 του Κανονισμού της Βουλής, σχετικά με την κατακύρωση των αποτελεσμάτων του Διαγωνισμού για το «Πληροφοριακό Σύστημα Εξυπηρέτησης Χρηστών Δικτύου» της ΔΕΔΔΗΕ Α.Ε. στην Ένωση Εταιρειών «INTRASOFT INTERNATIONAL S.A. – OTE A.E.».

Στη συνεδρίαση παρευρίσκεται ο Υφυπουργός Περιβάλλοντος και Ενέργειας, κ. Γεράσιμος Θωμάς.

Ο λόγος θα δοθεί καταρχήν στον κ. Αναστάσιο Μάνο, Διευθύνοντα Σύμβουλο της ΔΕΔΔΗΕ Α.Ε., για δέκα λεπτά περίπου και θα συμπληρώσει την εισήγηση ο κ. Κωνσταντίνος Αγαθάκης, Γενικός Διευθυντής Εφοδιαστικής Αλυσίδας και Ψηφιοποίησης της ΔΕΔΔΗΕ Α.Ε., για άλλα 20 λεπτά περίπου. Παρίσταται ο κ. Ηρακλής Μενεγάτος, Γενικός Διευθυντής Ανάπτυξης και Διαχείρισης Δικτύου της ΔΕΔΔΗΕ Α.Ε.. Στη διάρκεια των εισηγήσεων και των αναλύσεων, θα μπορείτε να δηλώσετε, όσοι θέλετε, να παρέμβετε και να πάρετε τον λόγο.

Τον λόγο έχει ο κ. Μάνος.

**ΑΝΑΣΤΑΣΙΟΣ ΜΑΝΟΣ (Διευθύνων Σύμβουλος της ΔΕΔΔΗΕ Α.Ε.):** Σήμερα, θα σας παρουσιάσουμε το νέο πληροφοριακό σύστημα εξυπηρέτησης χρηστών δικτύου της ΔΕΔΔΗΕ Α.Ε. Θα ξεκινήσουμε με μία περιγραφή του ευρύτερου πλαισίου της γενικής εικόνας, με τις επιχειρησιακές προκλήσεις που καλείται να αντιμετωπίσει αυτή η λύση, τις κατευθύνσεις του κλάδου παγκοσμίως, την επιχειρηματική απόφαση και πρόταση και, στη συνέχεια, όπως αναφέρθηκε, θα γίνει και αναλυτική παρουσίαση, ακριβώς όπως έγινε στο Διοικητικό Συμβούλιο της ΔΕΔΔΗΕ Α.Ε.

Ξεκινάμε, λοιπόν, με το ευρύτερο πλαίσιο και με την ΔΕΔΔΗΕ Α.Ε. Στη χώρα μας, η διανομή ηλεκτρικής ενέργειας είναι σε περίπου 7,5 εκατομμύρια νοικοκυριά και επιχειρήσεις. Το 10% της κατανάλωσης, μια ιδιαιτερότητα πάλι της χώρας μας, έρχεται από τα μη διασυνδεδεμένα νησιά, όπου είναι το 13% του πληθυσμού. Υπάρχει, λοιπόν, επιχειρησιακή μέριμνα και για λειτουργία, συντήρηση, ανάπτυξη του ελληνικού δικτύου διανομής ηλεκτρικής ενέργειας και των ηλεκτρικών συστημάτων, τόσο στην κεντρική χώρα, όσο και στα μη διασυνδεδεμένα νησιά. Το δίκτυο έχει 240.000 χιλιόμετρα καλώδιο, όπου η διανεμόμενη ενέργεια είναι η μισή περίπου στη μέση τάση, η άλλη υπόλοιπη στην χαμηλή, και σε υψηλή κατά κύριο λόγο η Αττική, η Ρόδος και η Κρήτη και υπάρχουν, σύνολο, στα μη διασυνδεδεμένα νησιά περί τα 29 ηλεκτρικά συστήματα.

Τώρα, όσον αφορά το υπάρχον σύστημα, διαχρονικά, οι διαμορφωμένες ανάγκες καλύπτονταν από προσθήκες εφαρμογών και ανάπτυξη νέων με ίδια μέσα και εργολαβίες. Τι σημαίνει αυτό; Ότι στο πληροφοριακό σύστημα της εξυπηρέτησης των χρηστών δικτύου, το οποίο λειτουργεί από το 1992 και βασίζεται σε mainframe περιβάλλον, κάθε φορά που δημιουργείται μία νέα ανάγκη, ουσιαστικά, αυτή η νέα ανάγκη, ήταν σε πρόσθετο σύστημα, σε επιπλέον σύστημα, με διεπιφάνειες σε συνεργασίες και ανταλλαγής πληροφοριών.

Το σύστημα το υπάρχον διαχειρίζεται περί τα 7,3 εκατομμύρια ενεργές παροχές και 8,8 εκατομμύρια ενεργούς μετρητές και φυσικά το σύνολο των μετρήσεων στην Ελλάδα. Προγραμματίζει, υποδέχεται, ελέγχει και αποστέλλει στους προμηθευτές της παραγωγής ενέργειας περί τις 200.000 μετρήσεις, καθημερινώς και εξυπηρετεί και συνεργάζεται με 1.100 χρήστες του ΔΕΔΔΗΕ σε όλα τα γραφεία μας ανά την Ελλάδα.

Το θέμα είναι ότι υπάρχει μια πανσπερμία εφαρμογών, η οποία απαιτεί ξεχωριστή τεχνογνωσία, συντήρηση και ανάπτυξη συνεχώς για την επίτευξη της αδιάλειπτης λειτουργίας.

Συν τοις άλλοις, το σύστημα αυτό, λόγω ηλικίας και όγκου δεδομένων, εν σχέσει με όταν σχεδιάστηκε, μετά από κάποια στιγμή της ημέρας αναγκάζεται και κλείνει. Είναι μόνο για διάβασμα δεδομένων, όχι για καταχώρηση, ακριβώς λόγω της παλαιότερης τεχνολογίας την οποία υποστηρίζει, ενώ την ίδια στιγμή παγκοσμίως εξελίσσεται μία ευρεία αλλαγή του ενεργειακού τοπίου. Από το παρόν σύστημα που ήταν η παραγωγή, η μεταφορά και κατευθείαν στον καταναλωτή, μέσω του Δικτύου Διανομής. Έχουμε, πλέον, νέες μορφές διαχείρισης, όπως την ενεργή διαχείριση του δικτύου, την ενσωμάτωση αιολικών πάρκων, την σύνδεση των ΣΗΘΥΑ, αποθήκευση ενέργειας, ενσωμάτωση φωτοβολταϊκών, net metering και, προσεχώς, ηλεκτροκίνηση.

Προφανώς, τα έξυπνα δίκτυα και το οικοσύστημα έχουν επαμφοτερίζοντα χαρακτηριστικά. Άρα, πρέπει να πάμε σε συστήματα με αυξημένη υπολογιστική ισχύ και με δυνατότητες εφαρμογής σύγχρονων μοντέλων διαχείρισης δεδομένων, ούτως ώστε να διαφυλαχθεί η ασφάλεια και η εύρυθμη λειτουργία του οικοσυστήματος, καθώς και να υποστηριχθούν οι στόχοι του ΟΣΕΚ για το 2030.

Ο διαγωνισμός και η διαγωνιστική διαδικασία που έτρεξε η ΔΕΔΔΗΕ Α.Ε. είχε σαν αποτέλεσμα την κατακύρωση στην Ένωση Εταιρειών «INTRASOFT INTERNATIONAL S.A. – OTE A.E.» στη σύμπραξη για την προμήθεια του νέου Πληροφοριακού Συστήματος. Έγινε δίμηνη δημόσια διαβούλευση, όπου είχαν συγκεντρωθεί περί τα 100 σχόλια από 7 εταιρείες και ένα φυσικό πρόσωπο, με συνολικό οικονομικό τίμημα του διαγωνισμού στα 27,7 εκατομμύρια ευρώ.

Πλέον τούτου, όμως, χρηματοδοτικά έχει επιτευχθεί η προέγκριση του σχεδίου διακήρυξης για το νέο Πληροφοριακό Σύστημα Εξυπηρέτησης Χρηστών Δικτύου και πραγματοποιήθηκε στις 19/4/2018 από την ΕΥΔ ΕΠΑνΕΚ.

Η απόφαση, λοιπόν, ένταξης στο Επιχειρησιακό Πρόγραμμα του ΕΣΠΑ «2014 – 2020» δεν έχει εκδοθεί, αλλά το συγκεκριμένο πρόγραμμα είναι υπό ένταξη. Οι υπεργολάβοι του συγκεκριμένου έργου είναι η IBM Hellas Α.Ε., καθώς και οι PRICEWATERHOUSECOORERS BUSINESS SOLUTIONS Α.Ε.

Τώρα. μερικοί στόχοι και θέματα, τα οποία καλείται να λύσει αυτό το νέο σύστημα.

Οι επιχειρησιακοί στόχοι που θα θέλαμε να πετύχουμε ήταν η βελτίωση της ποιότητας εξυπηρέτησης των χρηστών του δικτύου, διασφάλιση της εύρυθμης λειτουργίας της λιανικής αγοράς ηλεκτρικής ενέργειας, ταχύτερη, πληρέστερη και ικανοποίηση των αιτημάτων των προμηθευτών, αποτελεσματική συνεργασία με τους συμμετόχους ή ενδιαφερόμενους φορείς της εταιρείας και φυσικά για εκσυγχρονισμό και ενοποίηση των συστημάτων της εταιρείας.

Άρα, η επιθυμητή, λοιπόν, λειτουργικότητα ήταν σε 7 άξονες: Η Διαχείριση Παρόχων, Μετρητών, Πελατών, Προμηθευτών και Αιτημάτων Χρηστών.

Η Διαχείριση Μετρητικών Δεδομένων.

Η Διαχείριση Τεχνικών Εργασιών, δηλαδή, Workforce management - τεχνικές εργασίες υποστήριξης Χρηστών.

Η Αυτοματοποιημένη Αμφίδρομη Ανταλλαγή Δεδομένων σε πραγματικό χρόνο με συναλλασσόμενους, για παράδειγμα, προμηθευτές, πελάτες, παραγωγούς, δήμους.

Πολυπαραμετρικό Υπολογισμό - Τιμολόγησης Μονοπωλιακών Χρεώσεων.

Εκκαθάριση Αγοράς Ηλεκτρικής Ενέργειας.

Μοντέρνα Ψηφιακή Διαχείριση Εγγράφων.

Άρα, η βέλτιστη προτεινόμενη αρχιτεκτονική δομή, ήταν το somebuysyou, όπου χρησιμοποιείται σε εταιρίες ανάλογου μεγέθους και βεληνεκούς παγκοσμίως. Είναι «Backbone», είναι το σύστημα του «business intelligence του sap for Hana» και πάνω σε αυτό, ουσιαστικά συνδέονται τα υπόλοιπα συστήματα του Οργανισμού «sap», καθώς και είναι το ίδιο το σύστημα, είναι η επιφάνεια με τα συστήματα των προμηθευτών και των άλλων «stake holders».

Αυτά θα ήθελα να πω εγώ και θα ήθελα να δώσετε τον λόγο στον κ. Κωνσταντίνο Σταθάκη, για αναλυτικότερη παρουσίαση επί του διαγωνισμού. Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κ. Αγαθάκης.

**ΚΩΝΣΤΑΝΤΙΝΟΣ ΑΓΑΘΑΚΗΣ (Γενικός Διευθυντής Εφοδιαστικής Αλυσίδας και Ψηφιοποίησης της ΔΕΔΔΗΕ Α.Ε.):** Καλησπέρα σας. Όπως ανέφερε και ο κ . Μάνος, το νέο πληροφοριακό σύστημα, αποτελεί ένα βασικό άξονα εκσυγχρονισμού της εταιρείας και ένα μέσο για την επίτευξη όλων των στρατηγικών στόχων της εταιρείας, που αφορούν, στην καλύτερη εξυπηρέτηση του πελάτη.

 Επίσης, αναφέρθηκε ότι το σύστημα αυτό, θα καλύπτει μία μεγάλη γκάμα functionalities λειτουργιών της εταιρείας, που ξεκινάνε από την διαχείριση των παροχών έως την καλύτερη διαχείριση των τεχνικών εργασιών, αλλά και την καλύτερη επικοινωνία και ανταλλαγή δεδομένων με τους προμηθευτές, τους πελάτες, καθώς επίσης και την πιο σωστά δομημένη διαχείριση των εγγράφων, που «κακά τα ψέματα» είναι αρκετά.

Ο προϋπολογισμός της διαγωνιστικής διαδικασίας που έτρεξε ήταν 28 εκατομμύρια, με ένα μέγιστο ποσό του δικαιώματος προαίρεσης που έφτανε τα 5,6 εκατομμύρια.

Η προαίρεση αυτή θα μπορεί να αφορά -έτσι και κάνουμε έτσι, αν αποφασίσουμε να κάνουμε χρήση του δικαιώματος αυτού- πάντα υπηρεσίες και λογισμικό και εξοπλισμό που περιγράφονται μέσα στην σύμβαση και μόνο με τιμές, οι οποίες ήδη είναι καθορισμένες μέσα στη σύμβαση.

Επειδή αυτά τα έργα είναι αρκετά πολύπλοκα και πολλές φορές υπάρχουν αρκετές δυσκολίες στην υλοποίηση, ο ΔΕΔΔΗΕ θα έχει το δικαίωμα να παρατείνει τη διάρκεια της σύμβασης για την υλοποίησή της μέχρι δεκατέσσερις μήνες, με τους ίδιους όρους χωρίς να υπάρχουν κάποιες συνέπειες για τον ΔΕΔΔΗΕ.

Όπως αναφέρθηκε, το έργο είναι υπό έγκριση από το ΕΣΠΑ και το ποσό, το οποίο θα αντληθεί, είναι περίπου το 57% του συνολικού ποσού.

Επίσης, έχουν γίνει μια σειρά συναντήσεων με την Ευρωπαϊκή Τράπεζα Επενδύσεων, που βλέπει την χρηματοδότηση του έργου αυτού αρκετά θετικά. Θα δούμε στο άμεσο μέλλον, αν θα συνεχίσουμε τις συζητήσεις με την Ευρωπαϊκή Τράπεζα ή όχι.

Τα βασικά στοιχεία, τα οποία έχουν τεθεί και είχαν δημιουργηθεί από την εταιρεία, τέθηκαν σε δημόσια διαβούλευση και αρκετά μεγάλες εταιρείες του χώρου έκαναν σχόλια. Τρεις από αυτές συμμετείχαν τελικά από κοινού στη διαγωνιστική αυτή διαδικασία, άλλες εταιρείες, που έκαναν σχόλια, ήταν Delloite, Accenture, οι οποίες όμως τελικά δεν συμμετείχαν στη διαγωνιστική διαδικασία.

Η διάρκεια της σύμβασης ορίζεται σε 46 μήνες από την υπογραφή της σύμβασης, όπου θα είναι 28 μήνες υλοποίησης και οι υπόλοιποι 18 μήνες είναι για να υπάρχει παρουσία του αναδόχου μαζί με τους ανθρώπους του ΔΕΔΔΗΕ για τη μεταφορά της τεχνογνωσίας και για την υποστήριξή μας κατά τη διάρκεια της πρώτης λειτουργίας του συστήματος αυτού.

Ακριβώς επειδή το έργο και οι προδιαγραφές, ήταν αρκετά δύσκολες στην υλοποίηση και στην κατανόηση, δόθηκαν αρκετές παρατάσεις, κυρίως για να δοθούν διευκρινήσεις, αλλά, επίσης, για να προσπαθήσουμε να αναπτύξουμε όσο γίνεται περισσότερο τον ανταγωνισμό.

Ένα σημαντικό στοιχείο της αξιολόγησης των προτάσεων, ήταν, ότι δεν αποτελεί η αξιολόγηση των προτάσεων αυτών, δεν βασιζόταν μόνο στο κόστος, δηλαδή, δεν ήταν αποκλειστικά με μειοδοτικό διαγωνισμό, αλλά βασιζόταν στην πιο συμφέρουσα προσφορά με ένα συνδυασμό 30% των βαρύτητας των τεχνικών λύσεων και 70% της οικονομικής πρότασης.

Αυτό το 30% των τεχνικών προτάσεων, επιμεριζόταν 60% στην εθνική λύση και 40% στην ομάδα υλοποίησης του έργου, που είναι και καθοριστικός παράγοντας για την υλοποίηση αυτού του έργου. Τελικά, κατατέθηκε μια προσφορά από την ένωση INTRASOFT και Ο.Τ.Ε., όπου από 50%, συμμετείχαν οι δύο εταιρείες στην ένωση αυτή. Ένας κύριος υπεργολάβος, που έχει και βαθιά γνώση παγκόσμια στην υλοποίηση τέτοιων λύσεων, είναι η IBM, η οποία θα αντλήσει και τεχνογνωσία και θα συμμετέχουν και οι άνθρωποί της από εταιρείες του ομίλου στο εξωτερικό. Μία από αυτές είναι η IBM Ισπανίας και η IBM Ισραήλ. Κύριος υπεργολάβος, λοιπόν, είναι η IBM με 31,5$ και η PWC, η οποία θα συμμετέχει σημαντικά στην δημιουργία του καθορισμού των business processes και της ψηφιοποίησης των διεργασιών που απαιτείται για να μπορούν στη συνέχεια να υλοποιηθούν από τον ανάδοχο.

H τεχνική αξιολόγηση έφερε την ένωση των εταιρειών στο 60,68%, άρα, ήταν αποδεκτή και στη συνέχεια, η αξιολόγηση της οικονομικής προσφοράς παρουσιάζεται εδώ, όπου, πρακτικά, τα 27,6 εκατομμύρια της τελικής πρότασης της ένωσης επιμεριζόταν σε εξοπλισμό 2,2 εκατομμύρια περίπου, στο λογισμικό 6 εκατομμύρια και σε υπηρεσίες 19,4 εκατομμύρια. Οι υπηρεσίες αφορούν σε υπηρεσίες συντήρησης, αφότου υλοποιηθεί το έργο, αλλά και στις υπηρεσίες πρακτικά υλοποίησης του έργου της παραμετροποίησης που απαιτείται για να ολοκληρωθεί το έργο.

Για να εξασφαλίσουμε την εταιρεία και να υπάρχουν καθορισμένες τιμές σε περίπτωση που απαιτήσουμε πρόσθετες υπηρεσίες στο μέλλον, υπάρχει ένας δεδομένος τιμοκατάλογος και γι’ αυτό, παρουσιάζεται αυτό το ποσό των πρόσθετων υπηρεσιών που δεν θα συμβολαιοποιηθούν. Απλώς, αποτελούν την λογική του να υπάρχει δεδομένος τιμοκατάλογος συγκεκριμένων υπηρεσιών.

Σχετικά με την αξιολόγηση της προσφοράς σε σχέση με τον προϋπολογισμό, παρουσιάστηκε να υπάρχει μία διαφοροποίηση στο κόστος του εξοπλισμού περί τα 1,2 εκατομμύρια, το οποίο, όμως, αιτιολογείται απόλυτα, διότι η τεχνολογία που χρησιμοποιείται στις ΑΠΕ έχει διαφοροποιηθεί. Είναι πιο σύγχρονη, επομένως, απαιτούνται περισσότερα resources και έτσι, η τιμή είναι πλήρως αιτιολογημένη, γιατί είναι αυξημένη κατά ένα σημαντικό ποσοστό.

Τα επόμενα cost elements έχουν να κάνουν με το κομμάτι του κόστους των υπηρεσιών και του κόστους συντήρησης. Εκεί, λοιπόν, εμφανίζεται για τους ίδιους λόγους που ανέφερα και πιο πριν, το κόστος των υπηρεσιών να είναι κατά 16%2 πιο υψηλά από τον προϋπολογισμό και η αιτιολόγηση είναι, επίσης, δεδομένη. Εκτιμώντας το συνολικό προσφερόμενο τίμημα για όλη τη λύση και εκτιμώντας ότι οι δύο εταιρείες μαζί με τον υπεργολάβο αποτελούν εταιρείες σημαντικές που μπορούν να υλοποιήσουν το έργο, έχοντας σαν τεχνολογική λύση τη λύση που προτείνει, η οποία υλοποιείται στις μεγαλύτερες αντίστοιχες εταιρείες σε όλο τον ευρωπαϊκό χώρο. Τονίζω ότι η γαλλική αντίστοιχη εταιρεία, η ιταλική, η EDP στην Πορτογαλία, έχουν υλοποιήσει ακριβώς την ίδια λύση που πρόκειται και εμείς να υλοποιήσουμε στην Ελλάδα. Άρα, έχοντας τις βασικές παραμέτρους ότι το κόστος είναι μέσα στον προϋπολογισμό, οι εταιρείες που έχουν καταθέσει την πρότασή τους θεωρούνται εταιρείες με υψηλό δείκτη εξπερτίζ στο χώρο αυτό, προτάθηκε στο Δ.Σ. και εγκρίθηκε η ανάδειξη των εταιρειών INTRASOFT και ΟΤΕ, ως προσωρινοί ανάδοχοι.

Και επίσης, ένα πρόσθετο στοιχείο που συνέβη χθες είναι ότι το Ελεγκτικό Συνέδριο ενέκρινε τη συμβολαιοποιήση αυτής της πρότασης, επομένως, μπορούμε να προχωρήσουμε σύντομα στην συμβολαιοποίηση και στην ένταξη του έργου. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε πολύ. Τον λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε. Κυρίες και κύριοι συνάδελφοι, όπως μας είπε και ο κύριος Μάνος σχετικά με το πληροφοριακό σύστημα εξυπηρέτησης χρηστών δικτύου του ΔΕΔΔΗΕ, είναι ιδιαίτερα ενδιαφέροντα και προς τη σωστή κατεύθυνση ασφαλώς, ενώ δεν υπάρχει αμφιβολία ότι από τότε που στην ηγεσία του Υπουργείου Περιβάλλοντος και Ενέργειας είναι ο κ. Χατζηδάκης και ο Υφυπουργός, ο κ. Θωμάς, έχουν γίνει σημαντικά βήματα προς τα μπροστά.

 Ωστόσο, κ. Υπουργέ και Διευθύνοντα Σύμβουλε, δράττομαι της ευκαιρίας μιας και σπανίως σας βλέπουμε, γιατί είστε πολύ απασχολημένος και, καλώς είστε πολύ απασχολημένος, να αναφερθώ επί τη βάσει της εξυπηρέτησης των χρηστών, για την οποία μας ενημερώσετε σε δύο ζητήματα, τα οποία αφορούν όλη τη χώρα, αλλά κυρίως και πρώτιστα την περιφέρεια, γι’ αυτό και οφείλω να τα αναδείξω.

 Και Θα ξεκινήσω, καταρχάς, από το μεγάλο πρόβλημα που, όπως μου είπαν, οφείλεται στην έλλειψη στύλων της ΔΕΗ. Όλα δείχνουν ότι το πρόβλημα είναι οξύτατο και, σύμφωνα με πληροφορίες, από πηγή σοβαρή και ασφαλή, υπάρχει μεγάλο κενό προμήθειας το οποίο απαριθμείται σε δεκάδες χιλιάδες στύλους. Και, μάλιστα, έχουν γίνει προσπάθειες από τον ΔΕΔΔΗΕ και έχει καλυφθεί αυτό το κενό σε ένα βαθμό, αλλά απέχουμε πολύ ακόμα, όμως, από την εξυπηρέτηση του κόσμου.

 Θα σας πω ότι υπάρχουν ποιμνιοστάσια, αλλά και άλλες εταιρείες, οι οποίες έχουν υποβάλει αίτημα για εξηλεκτρισμό για σύνδεση με τη ΔΕΗ. Έχουν προκαταβάλει το κόστος της σύνδεσης και έχουν παρέλθει οχτώ και δέκα μήνες και ακόμα ρεύμα δεν έχουν και η επίσημη δικαιολογία, νομίζω ότι αυτή θα είναι εξάλλου, νομίζω δεν μου λένε ψέματα, είναι ότι δεν υπάρχουν στύλοι. Δεν υπάρχουν στύλοι; Δεν αγοράζει η ΔΕΗ στύλους; Δεν υπάρχουν στύλοι στην αγορά για να αγοράσει; Δεν έχει καμία σημασία, το αποτέλεσμα είναι το ίδιο.

Νομίζω ότι το 2020, αυτό δεν «στέκει» σαν δικαιολογία. Δεν ξέρω αν αληθεύει, δεν ξέρω που βρισκόμαστε με αυτό το θέμα, θα ήθελα όμως να μου πείτε συγκεκριμένα αν έχετε γνώση αυτή τη στιγμή ή σε δεύτερη φάση κάποια άλλη στιγμή να μου πείτε τι ακριβώς συμβαίνει.

 Και θα πρέπει να πω ότι εδώ, βεβαίως, το κενό έχει δημιουργηθεί και σε μεγάλο βαθμό εν συνεπεία και από των καταστροφών, οι οποίες συνέβησαν τα προηγούμενα χρόνια, όπως το Μάτι, οι πλημμύρες, κακοκαιρία, καθώς και έλλειψη επενδύσεων στο δίκτυο, διότι χρειαζόμαστε κεφάλαια για την συντήρησή του.

Ενδεικτικά, στην ίδια πηγή αναφέρεται ότι το 2009 είχαν γίνει επενδύσεις 550 εκατομμύρια ευρώ, ενώ το 2019 μόλις 148 εκατομμύρια. Κι αν δεν κάνω λάθος, κ. Διευθύνοντα, έχετε δηλώσει ότι χρειαζόμαστε περίπου 200 εκατομμύρια επενδύσεις σε ετήσια βάση, μόνο για τη συντήρηση του δικτύου.

 Δεύτερο θέμα. Εγώ είμαι βουλευτής Λαρίσης και πρέπει να πω ότι η περιφερειακή διεύθυνση βρίσκεται στη Λαμία. Το 50% περίπου των φωτοβολταϊκών είναι στη Θεσσαλία. Είναι δυνατόν όλη η Θεσσαλία να τρέχει στη Λαμία, 400 χιλιόμετρα, για να κάνει μια δουλειά; Είναι δυνατόν; Η μεγαλύτερη περιφέρεια της χώρας και το κέντρο της Ελλάδας να πηγαίνει στη Λαμία;

 Μήπως πρέπει αυτή η περιφερειακή διεύθυνση, είτε να μεταφερθεί στη Λάρισα, ή να γίνει ξεχωριστή περιφερειακή Θεσσαλία στη Λάρισα; Εσείς το ξέρετε καλύτερα.

Και θέλω να πω και ορισμένα άλλα πράγματα, τα οποία συνδέονται με τα φωτοβολταϊκά, όπου έχει γίνει πολύς ντόρος. Όλοι μιλάμε για μεταφορά με παραγωγή ενέργειας από άλλες πηγές, απολιγνιτοποίηση και λοιπά. Ένα θέμα μεγάλο, το οποίο δημιουργείται. Οριστικοποιείται η τιμή του ηλεκτρικού, όχι με την δήλωση ετοιμότητας του πάρκου, αλλά όταν γίνεται ηλέκτριση. Γιατί;

Γιατί να μη γίνεται η οριστικοποίηση της τιμής με την ηλέκτριση και όχι όταν θα είναι με τη δήλωση ετοιμότητας;

Επίσης, έχουν παρατηρηθεί φαινόμενα μη τήρησης της σειράς στη διαχείριση των φακέλων, ενώ δεν υπάρχει πλήρης διαδικτυακή ενημέρωση, ώστε να κάνει ο κόσμος την δουλειά του από τον υπολογιστή. Ελπίζουμε, με αυτά που μας είπατε σήμερα, αυτό το θέμα τουλάχιστον να λυθεί, να δούμε σημαντικές αλλαγές.

Πολύ μεγάλο θέμα στο νομό Λαρίσης είναι ότι έχουμε για δύο συνεχόμενα Σάββατα, όλο το απόγευμα από τις 5 μέχρι τις 10 το βράδυ, διακοπή ρεύματος στα παράλια της Λάρισας. Επί δύο συνεχόμενα Σάββατα- νομίζω ότι είναι εις γνώση σας- έχουμε διακοπή ρεύματος στα παράλια της Λάρισας και, όταν μιλάω για παράλια της Λάρισας, -η Λάρισα έχει παράλια, κατ’ αρχήν, για να ξέρετε και είναι και γύρω στα 20 χιλιόμετρα- λοιπόν, «ήταν στραβό το κλίμα» και χωρίς ρεύμα τώρα, αφού περίμεναν τέσσερις μήνες και ήταν τα πάντα κλειστά, μόλις άνοιξαν τα παράλια το Σάββατο βράδυ να μην έχουν ρεύμα όλο το βράδυ; Καταλαβαίνετε πόσο μεγάλη είναι η ζημιά και βέβαια κατ’ επέκταση και τα φωτοβολταϊκά, τα οποία δεν έχουν ρεύμα και εκεί υπάρχει μεγάλο κόστος.

Επιπλέον, τα έργα του δικτύου γιατί δεν τα δίνετε σε ιδιώτες εργολάβους, όπως γινόταν παλαιότερα, να μπορεί ο επενδυτής να τα προμηθευτεί από το εμπόριο τα υλικά για τις συνδέσεις του δικτύου -μετρητές, πυλώνες, μετασχηματιστές, καλώδια-, διότι ο ΔΕΔΔΗΕ καθυστερεί πάρα πολύ και επικαλείται έλλειψη και δικαιολογεί, έτσι, αυτές τις καθυστερήσεις. Ο ΔΕΔΔΗΕ είναι ο διαχειριστής του δικτύου. Η εκπόνηση των τεχνικών μελετών για τους όρους σύνδεσης να γίνεται από πιστοποιημένους επαγγελματίες του κλάδου και να τηρούνται συγκεκριμένα κριτήρια, που έχουν θεσπιστεί με νόμους ή με υπουργικές αποφάσεις.

Ένα τελευταίο θέμα είναι οι εσωτερικές διαδικασίες που ακολουθεί ο ΔΕΔΔΗΕ, να χρειάζονται επικαιροποίηση και εκσυγχρονισμό, ώστε η αδειοδότηση των φωτοβολταϊκών να επιτυγχάνεται βάσει χρονοδιαγραμμάτων.

Αυτά τα λίγα ήθελα εγώ να σας πω, έτσι περιεκτικά, κι αν έχετε την καλοσύνη και μπορείτε να μου απαντήσετε σε όσα μπορείτε, θα σας ήμουν ευγνώμων.

 **ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε, τον λόγο έχει ο συνάδελφος, ο κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ κύριε Πρόεδρε. Να καλωσορίσουμε τα στελέχη του ΔΕΔΔΗΕ και τον Υφυπουργό ξανά. Να πω, βέβαια, ότι δεν ξέρω αν έγινε κατανοητό από τις εισηγήσεις των στελεχών του ΔΕΔΔΗΕ, αλλά συζητάμε για ένα έργο που αφορά το πληροφοριακό σύστημα εξυπηρέτησης χρηστών, που εντάσσεται σε έναν γενικότερο μετασχηματισμό του ΔΕΔΔΗΕ, που σίγουρα, κύριε Κέλλα, δεν ξεκίνησε από την αυτή Κυβέρνηση, να τα λέμε αυτά, έχετε κάνει κάποιο λάθος. Εντάξει, βλέπω ότι έχουν μια αγωνία βουλευτές της Νέας Δημοκρατίας να παρουσιάσουν ότι όλα γίνονται επί Νέας Δημοκρατίας, αλλά δεν μπορείς να κάνεις το άσπρο μαύρο. Ο μετασχηματισμός του ΔΕΔΔΗΕ ξεκίνησε από την προηγούμενη Κυβέρνηση, εγώ θα ρωτήσω και κάποια συνολικότερα γι’ αυτόν το μετασχηματισμό, πάντως η ουσία είναι ότι πρέπει ο ΔΕΔΔΗΕ να ανταποκριθεί στις απαιτήσεις της επόμενης μέρας που θα έχουμε ηλεκτρική ενέργεια, με τα έξυπνα δίκτυα, με τις αλλαγές που «πατάνε» πάνω στην ψηφιοποίηση και γι’ αυτό, προφανώς, πρέπει να γίνει και αυτή η μεγάλη προμήθεια που συζητάμε σήμερα, αυτή η νέα σύμβαση.

Το ζητούμενο είναι να βελτιωθεί η ποιότητα προς τους τελικούς καταναλωτές, αλλά και το κόστος, αν είναι δυνατόν. Εδώ, λοιπόν, αυτό που θέλω να ξεκαθαρίσουμε, είναι ότι αυτή η αλλαγή η μεγάλη του ΔΕΔΔΗΕ, που γινόταν στο πλαίσιο βέβαια και της αγοράς ενέργειας της Ευρωπαϊκής Ένωσης, γίνεται με δύο στόχους. Το πρώτο είναι, βέβαια, η μεγιστοποίηση του οφέλους προς τον πολίτη και η κυρία Καφαντάρη, στη συνέχεια, θα σας βάλει κάποια ερωτήματα που αφορούν την κοινωνική πολιτική του ΔΕΔΔΗΕ και το κοινωνικό αποτύπωμα, όμως νομίζω ότι το πρώτο που πρέπει να βάλουμε είναι το κοινό όφελος για όλους για τη μετάβαση στην κλιματική ουδετερότητα. Ο ΔΕΔΔΗΕ είναι κρισιμότατος Φορέας, ας το πούμε έτσι, της πολιτικής ενέργειας, που επηρεάζει πάρα πολύ το σχέδιο για την ενέργεια και το κλίμα. Για να επιτευχθεί κάτι τέτοιο όμως, απαραίτητος είναι και ο δημόσιος έλεγχος του ΔΕΔΔΗΕ. Άρα, ο μετασχηματισμός που συζητάμε σήμερα, αυτός ο στρατηγικός μετασχηματισμός του ΔΕΔΔΗΕ, θεωρώ ότι με την Κυβέρνηση της Νέας Δημοκρατίας τίθεται εν αμφιβόλω, διότι η ιδιωτικοποίηση του ΔΕΔΔΗΕ, κύριε Υφυπουργέ, ανατρέπει το κριτήριο του δημόσιου οφέλους στις λειτουργίες αυτές, άρα και την αποτελεσματικότητα του μετασχηματισμού.

Εδώ, λοιπόν, εγώ θέλω να πω το εξής, αν ο ΔΕΔΔΗΕ εξυπηρετούσε το δημόσιο όφελος ή συνέχιζε και επί της δικής σας Κυβέρνησης να εξυπηρετεί το δημόσιο όφελος, θα έπαιρνε περισσότερες πρωτοβουλίες στην ηλεκτροκίνηση, που δεν παίρνει τώρα. Θα βοηθούσε, δηλαδή, το δίκτυο αποκεντρωμένης ρευματοδότησης της ηλεκτροκίνησης και θα εξυπηρετούσε, αν θέλετε να δούμε λίγο πιο διεκδικητικά, τις εξαιρέσεις που η ευρωπαϊκή Οδηγία δίνει, που δεν τις αξιοποιεί αυτή τη στιγμή η Κυβέρνηση. Γνωρίζω τη συζήτηση που γίνεται και με τη ΡΑΕ, είναι εν γνώσει μας.

Το δεύτερο ζήτημα είναι ότι τώρα επιτυγχάνουμε τον στρατηγικό μετασχηματισμό με ένα πρώτο βήμα και, θέλω να σας ρωτήσω μετά, πού βρίσκονται τα υπόλοιπα 12, όμως, το ερώτημα είναι αυτό κ. Θωμά και θα το πω σε σας, γιατί, πιθανά, τα στελέχη είναι και μετακλητοί διορισμένοι και στελέχη υπηρεσιακά. Θα το δώσουμε προίκα στον ιδιώτη, κ. Θωμά, και αυτό; Δηλαδή, θα επιτυγχάνουμε εμείς τον στρατηγικό μετασχηματισμό του ΔΕΔΔΗΕ και θα δοθεί αυτό στον ιδιώτη, στον οποίον επιδιώκει η Κυβέρνηση να πουληθεί, ενώ δεν είναι ανάγκη ούτε από χρεωκοπία, ούτε από ευρωπαϊκή νομοθεσία;

 Αυτό είναι πολύ κρίσιμο, γιατί εμείς θα επικροτήσουμε το πληροφοριακό σύστημα εξυπηρέτησης των χρηστών, όμως, υποθέτω ότι πλέον αυτό δεν το κάνετε για να αυξήσουμε το δημόσιο όφελος, το κάνετε για να αυξήσουμε το όφελος του ιδιώτη, που θέλετε να πουλήσετε τον ΔΕΔΔΗΕ. Αυτό, δεν είναι απλό, αμφισβητεί και το δημόσιο συμφέρον και θα βρεθείτε μπροστά σε τέτοια ερωτήματα στο μέλλον. Από την άλλη μεριά, θα πρέπει να ομολογήσουμε ότι αυτή η συζήτηση για τον ΔΕΔΔΗΕ σήμερα, για το πληροφοριακό σύστημα αποδεικνύει ότι οι φορείς δημοσίου ενδιαφέροντος, μπορούν να κάνουν περίπλοκες και καινοτόμες επιλογές και μεταρρυθμίσεις.

 Ξέρετε, το λέω αυτό, γιατί στην πιάτσα της Νέας Δημοκρατίας υπάρχει μια λογική, ότι αυτά μπορεί να τα κάνει μόνο ο ιδιωτικός τομέας. Εμείς, όμως, αποδεικνύουμε με τη δικιά σας, σήμερα, παρουσία εδώ, ότι ο ΔΕΔΔΗΕ μπορεί να κάνει στρατηγικό μετασχηματισμό σε δημόσιο έλεγχο και ότι ο ΑΔΜΗΕ, κ. Θωμά, μπορεί να κάνει το έργο της διασύνδεσης ως δημόσιο έργο σε δημόσιο έλεγχο με την Αττική και την Κρήτη.

 Βλέπετε, λοιπόν, τώρα, ότι η σημερινή συζήτηση έρχεται να αποδομήσει τις ιδεοληψίες και τις εμμονές της Νέας Δημοκρατίας, διότι, ακόμα και στην περίοδο της κρίσης στο δημόσιο σύστημα υγείας, πηγαίναμε όλοι και κοιτάγαμε. Εδώ, λοιπόν, επιβεβαιώνεται ότι και πολύπλοκα έργα μπορεί να κάνει και πρέπει να τα κάνει και το μετασχηματισμό μπορεί να επιτύχει και το δημόσιο μπορεί να εξυπηρετήσει και σε δημόσιο έλεγχο να παραμείνει. Αυτά δεν τα θέλει η Νέα Δημοκρατία. Πρακτικά, η Νέα Δημοκρατία δεν θέλει αυτό που συζητάμε σήμερα, δεν θέλει το μετασχηματισμό προς όφελος του δημόσιου οφέλους, κ. Θωμά, και αυτό είναι κρίσιμο ζήτημα.

Θέλω να θέσω και ένα άλλο ερώτημα. Σε περίπτωση που προχωρήσει η ιδιωτικοποίηση, μπορεί να γίνει ο διαχωρισμός παγίων κεφαλαίων περιουσίας δανείων, Δ.Ε.Η. και ΔΕΔΔΗΕ και, μήπως αυτός ο διαχωρισμός οδηγήσει τελικά στο να της ζητηθεί η επάρκεια και η βιωσιμότητα της Δ.Ε.Η., κ. Θωμά; Δεν θα το τολμήσετε και, κατά την άποψή μας, δεν θα φτάσετε μέχρι εκεί. Δεν έχετε ούτε την πολιτική επάρκεια, ούτε την τεχνική επάρκεια για να το κάνετε. Πάντως, αν το κάνετε, θα είναι σαν να κλείνετε πλήρως τη Δ.Ε.Η. για να ιδιωτικοποιήσετε τον ΔΕΔΔΗΕ, που δεν είναι ανάγκη τώρα να ιδιωτικοποιηθεί, δεν είναι ανάγκη ούτε μειοψηφικά να ιδιωτικοποιηθεί και να πουληθεί ένα κεφάλαιο.

 Φαίνεται, λοιπόν, ότι εσείς προχωράτε σε έναν διαχωρισμό και ιδιοκτησιακό για να μπορέσετε να ξεπουλήσετε. Αυτό δεν θα δημιουργήσει όφελος για τους καταναλωτές και εμείς θα πρέπει να τοποθετηθούμε, κύριε Πρόεδρε, ότι συμφωνούμε με το πληροφοριακό σύστημα, αλλά, υπό τον όρο ότι το ΔΕΔΔΗΕ θα παραμείνει σε δημόσιο έλεγχο. Δεν έχει ακόμα προχωρήσει σε θεσμική πράξη η Κυβέρνηση για τον ΔΕΔΔΗΕ, οπότε δεν δικαιούμαστε με την επαπειλούμενη θεσμική πράξη να διαχωρίσουμε τη θέση μας, αλλά το λέμε ξεκάθαρα πολιτικά.

 Θα θέλαμε βέβαια να μας πείτε, για τις επόμενες κινήσεις για το σχέδιο ανάπτυξης δικτύου, το οποίο γνωρίζετε, αλλά και για τα στρατηγικά έργα του ΔΕΔΔΗΕ που βρίσκονται. Θα αναφέρω περιληπτικά τα κέντρα ελέγχου των νησιών και της Αττικής. Θα αναφέρω τον περιφερειακό εξοπλισμό τηλεχειρισμού στα δίκτυα, των γεωγραφικών πληροφοριών, την αναβάθμιση του προγραμματισμού ανάπτυξης δικτύου και της ανάπτυξης υποδομών για τα μη διασυνδεδεμένα νησιά, τα πιλοτικά προγράμματα για τους πελάτες χαμηλής τάσης, για την επέκταση της εφοδιαστικής αλυσίδας και το σύστημα ενιαίας διαχείρισης πληροφοριών ως ορισμένα από αυτά που υποθέτω ότι ξέρετε καλά, μιας και παραλάβατε από την προηγούμενη διοίκηση συγκεκριμένο προγραμματισμό.

 Μας ανησυχεί ότι τροποποιείτε αυτό τον προγραμματισμό και είδαμε ότι αλλάξατε λίγο τον ορίζοντα του σχεδίου, σε κάθε περίπτωση όμως, περιμένω την τοποθέτηση από τη διοίκηση του ΔΕΔΔΗΕ, που πιστεύω θα είναι πολύ πιο συγκεκριμένη και επισημαίνω ότι μας ενδιαφέρει ο κοινωνικός ρόλος του ΔΕΔΔΗΕ. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Πρόεδρος της Επιτροπής):** Τον λόγο έχει ο κ. Γεώργιος Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε. Συζητάμε σήμερα για την πλατφόρμα, την οποία αναπτύσσει ο ΔΕΔΔΗΕ, για να περάσει επιτέλους το πρώτο βήμα της ψηφιακής εποχής που είναι οι έξυπνοι μετρητές και η διαχείρισή τους. Πάντα θα μπαίνουν τα ερωτήματα 10 χρόνια μετά από την κρίση, όταν αποδείχτηκε η δυσλειτουργία γενικά του μοντέλου που είχαμε στις κρατικές επιχειρήσεις, όπως η Δ.Ε.Η. είχε φτάσει τα όριά της και ακόμα παιδευόμαστε σε ποια κομμάτια, ποιος είναι ο δημόσιος έλεγχος. Αυτή η συζήτηση δεν έχει τελειώσει ακόμα και συζητάμε σε ένα περιβάλλον, που στην Ευρώπη, μιλάμε για συνολική ολιστική στρατηγική για την ενέργεια και τέτοια στρατηγική, χωρίς ψηφιοποίηση και έξυπνους μετρητές δεν μπορεί να υπάρξει.

Η Ευρωπαϊκή Επιτροπή του ΄20, γνωρίζετε ότι παρουσίασε στις 8 Ιουλίου μία στρατηγική για το ενεργειακό σύστημα του μέλλοντος, με έμφαση τις συνέργειες μεταξύ των κρίσιμων τομέων της ενέργειας για την απανθρακοποίηση και την ουδετερότητά τους, μέσω του εξηλεκτρισμού των ανανεώσιμων πηγών ενέργειας, τα καθαρά καύσιμα και 38 επιμέρους δράσεις, τις οποίες καθόρισε αυτή η στρατηγική. Μια από τις σημαντικές παραμέτρους ήταν η ψηφιακή διάσταση έναντι της ????? plan, το οποίο μιλά για την ανάπτυξη καινοτόμων υπηρεσιών στην ενέργεια, μιλά για ευρωπαϊκούς κώδικες για την κυβερνοασφάλεια, μιλά για την απόκλιση της ζήτησης, μιλά για τη διαλειτουργικότητα των συστημάτων και το πώς αυτά συνεργάζονται, μιλά για ένα εκατομμύριο φορτιστές για τα ηλεκτρικά αυτοκίνητα. Και εμείς ακόμα μιλάμε αν θα έχουμε έξυπνους μετρητές, αν φύγουμε από το γνωστό «πάμε σπίτι», είναι ανοιχτή πόρτα ή δεν είναι, μετράμε, καταγράφουμε και πόσο κόστος έχει όλο αυτό. Γιατί το δημόσιο συμφέρον είναι αυτό, το οποίο διαμορφώνει με φθηνό κόστος παραγωγής ενέργειας κι από την άλλη μεριά, προσφέρει φτηνή ενέργεια στην παραγωγή. Γιατί όλοι έχουμε καταλάβει πια ότι το σημαντικότερο πρόβλημα της ελληνικής βιομηχανίας και παραγωγής είναι το κόστος ενέργειας. Και εμείς είμαστε ακόμα στους μισθούς των εργαζομένων, ότι πρέπει να πέσουν.

 Η καινοτομία, η ενσωμάτωση υπεραξίας και το κόστος ενέργειας είναι από τους βασικούς παράγοντες που συνθέτουν το κόστος παραγωγής και ψάχνουμε να βρούμε γιατί δεν γίνονται επενδύσεις στην Ελλάδα. Όλο αυτό, βέβαια, δεν είναι τα απλά αφηγήματα, το ένα είναι κακό και το άλλο καλό. Είναι το πώς, ποιοι συμμετέχουν, με ποιους κανόνες, με ποιες υπεραξίες, τι διαμορφώνεται. Σε ποιο περιβάλλον θα πας τα επόμενα χρόνια; Θα παράγει ο καθένας μας. Ο πολίτης στη στέγη του θα καταναλώνει. Θα δίνει στο σύστημα με το χρηματιστήριο, ή θα αλλάζει πάροχο με bloc change, γιατί αυτή θα είναι η τεχνολογία αύριο. Θα αλλάζει λοιπόν τον πάροχό του, όποτε θέλει, όποτε βρίσκει καλύτερη τιμή, θα πουλάει στο σύστημα, οπότε είναι καλύτερη τιμή. Εμείς ακόμα είμαστε, μπράβο μας, θα πάρουμε μετρητές μετά από δύο χρόνια διαδικασία. Όντως έχει δίκιο ο ΣΥΡΙΖΑ.

Δύο χρόνια λοιπόν, τώρα τελειώνει ο διαγωνισμός. Είναι ο διαγωνισμός του ΣΥΡΙΖΑ. Το ανάποδο των συμβάσεων που δεν ψηφίστηκαν για την εξόρυξη υδρογονανθράκων. Αυτή είναι η πραγματικότητα. Τώρα παίρνουμε τους μετρητές. Βέβαια, σοβαρό είναι το ερώτημα το οποίο μπαίνει: γιατί ένας μόνο; Εικοσιπέντε εκατομμύρια ευρώ, ένας μόνο έδειξε ενδιαφέρον στο διεθνή διαγωνισμό; Είναι ένα ερώτημα, το οποίο θα ήθελα μια προσέγγιση από εσάς.

Το δεύτερο είναι, όντως, τυχαίνει αυτή η επιλογή, που τώρα τελείωσε, να είναι πραγματικό δώρο για την επόμενη περίοδο, αφού έχετε εσείς επιλέξει να προχωρήσετε μέσα από ιδιωτικοποίηση, την οποία θα την κρίνουμε βέβαια, όταν θα ανακοινωθεί ο τρόπος και το τι σκέφτεστε να κάνετε. Πάντως, είναι εδώ. Παίρνει λοιπόν την πλατφόρμα και για να δούμε πώς θα περάσουμε στο επόμενο διάστημα.

Κύριε Πρόεδρε της Επιτροπής, θα ήθελα το εξής: εκκρεμεί να έρθει στην Επιτροπή μας ο διαγωνισμός για το μαζούτ. Διακόπηκε λόγω του κορωνοϊού. Είχε προγραμματιστεί και, βέβαια, είναι μία συνεδρίαση, η οποία δεν έγινε και αφορά την προμήθεια της ΔΕΗ για τα υγρά καύσιμα που χρησιμοποιούμε για τα νησιά και τις άλλες λειτουργίες. Σας ευχαριστώ.

 **ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε τον κ. Αρβανιτίδη. Τον λόγο έχει ο κ. Βιλιάρδος.

 **ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε. Εγώ έχω μερικές ερωτήσεις. Η πρώτη ερώτηση είναι, υπήρχαν και άλλες συμμετοχές στο διαγωνισμό, που, αν κατάλαβα καλά, είναι στις 8/10 του 2019; Εάν όχι, γιατί και πώς χαρακτηρίζεται κάτι τέτοιο; Διαγωνισμός; Τι εγγυήσεις υπάρχουν για την μη διαβλητότητά του;

Δεύτερον, θα υπάρξει επιβάρυνση του προγράμματος δημοσίων επενδύσεων από το έργο; Δεν έχει επιβαρυνθεί υπερβολικά ήδη, το εθνικό μέρος του προγράμματος δημοσίων επενδύσεων, από τη σύνδεση Κρήτης-Αττικής;

Τρίτον, αναφέρονται δαπάνες 3%, δηλαδή 867 χιλιάδες ευρώ. Για ποιο λόγο; Εδώ εννοούμε τις πρόσθετες δαπάνες. Συνήθως, πρόκειται για πεταμένα χρήματα, όσο γνωρίζουμε, γενικότερα, από τις συμβάσεις.

Τέταρτον, βλέπουμε πως ο εξοπλισμός είναι της γερμανικής SAP, το λογισμικό. Γνωρίζετε σε πόσα σκάνδαλα δωροδοκίας κυβερνητικών αξιωματούχων έχει εμπλακεί τα τελευταία χρόνια, αναφέροντας μερικά, Παναμά, Τανζανία, νότια Αφρική και πολλά άλλα.

Πέμπτον, η χρονική διάρκεια του έργου, απ’ ό,τι είδαμε, είναι 46 μήνες. Μας φαίνεται υπερβολικό. Δηλαδή, θα είναι έτοιμο το φθινόπωρο του 2024.

Επόμενο: λέγεται πως ο στόχος είναι η τοποθέτηση αυτόματων μετρητών, εννοούμε τα smart metering, από τον ΔΕΔΔΗΕ, μεταξύ άλλων, για να σταματήσουν οι ρευματοκλοπές, που αυξήθηκαν στα 260 εκατομμύρια ετήσια, από 80 εκατομμύρια που ήταν το 2016. Ισχύει;

 Μήπως οι κλοπές, όμως, ρεύματος αυξήθηκαν λόγω του μη ελέγχου εξαιτίας της μαζικής αποχώρησης προσωπικού; Υπάρχουν πολλές μαρτυρίες για τεράστιες καθυστερήσεις, πολλές φορές πάνω από έξι μήνες, ακόμα και στην περιοχή που μένω.

 Γιατί χρειάζεται το παρόν σύστημα της SAP, εάν δεν υπάρχουν μετρητές.

 Εάν το σχέδιο είναι η τοποθέτηση «έξυπνων» μετρητών από τον ΔΕΔΔΗΕ, θα κοστίσουν 1 δισεκατομμύρια ευρώ, κατά τα πρόσφατα δημοσιεύματα, ή 1,5 δισεκατομμύρια ευρώ, κατά τα περσινά δημοσιεύματα;

 Ποιος είναι ο σχεδιασμός για την ιδιωτικοποίηση - το «ξεπούλημα», βέβαια, για εμάς- του ΔΕΔΔΗΕ; Επόμενη ερώτηση: γιατί αποκλείστηκε ο ΔΕΔΔΗΕ από το δίκτυο φόρτισης των ηλεκτρικών αυτοκινήτων; Μας έχει κάνει πολύ μεγάλη εντύπωση, όταν στην Κύπρο ο αντίστοιχος ΔΕΔΔΗΕ ασφαλώς δεν έχει αποκλειστεί από τη φόρτιση των ηλεκτρικών αυτοκινήτων.

 Συμπερασματικά, αναρωτιόμαστε μήπως το παρόν έργο είναι ένδειξη ότι έχει υπάρξει συμφωνία με ενδιαφερόμενους επενδυτές -αγοραστές, ώστε να υπάρχει διαδραστικότητα και με τα δικά τους λειτουργικά συστήματα. Όπως γνωρίζουμε, η LWN, η γερμανική η RWE, συστήματα SAP έχει, και, μάλιστα, σε αυτό αποδόθηκαν κάποιες ζημιές που είχε η αγγλική θυγατρική της, η N-POWER, που χαρακτηρίστηκε ως καταστροφή και την οδήγησαν σε ζημιά 137 εκατομμυρίων στερλινών και σε απολύσεις 2400 υπαλλήλων. Νομίζουμε ότι είναι κάτι που πρέπει να προσεχθεί ιδιαίτερα, είναι κάτι που έχει συμβεί, οπότε δεν πρέπει να το αφήσουμε χωρίς να δώσουμε καμία σημασία.

 Σύστημα πάντως SAP έχει και ο γερμανικός, βέβαια, ΟΤΕ και η μητρική του, η Deutche Telecom και, μάλιστα, τελευταία ανέλαβαν μαζί για τη γερμανική κυβέρνηση ένα σύστημα παρακολούθησης του πληθυσμού, το οποίο είναι γνωστό, ως κορώνα (…)

 Τέλος, ακόμα και καλά να είναι στη θεωρία τα πληροφοριακά συστήματα, δεν σημαίνει ότι θα δουλέψουν. Εξαρτάται σίγουρα από την εγκατάσταση, από τη διαδραστικότητα και από την πληροφόρηση, με τα οποία τροφοδοτούνται. Το σίγουρο είναι ότι ήταν αρκετά έσοδα για τους κατασκευαστές και για τους συμβούλους. Ευχαριστώ πολύ.

 **ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε.

Στο σημείο αυτό ο Αντιπρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Καλαφάτης Σταύρος, Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σκόνδρα Ασημίνα, Τσαβδαρίδης Λάζαρος, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Βρυζίδου Παρασκευή, Χαρακόπουλος Μάξιμος, Αποστόλου Ευάγγελος, Μπουρνούς Ιωάννης, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τζανακόπουλος Δημήτριος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Καραθανασόπουλος Νικόλαος, Κομνηνάκα Μαρία, Λαμπορύλης Γεώργιος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ. Λογιάδης.

 **ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.Κύριε Θωμά, ευχαριστούμε για την ενημέρωση.Θα ήθελα πρώτα απ' όλα να ρωτήσω, πόσο γρήγορα θα γίνει το έργο αυτό. Το νέο σύστημα είναι καλύτερο του παλαιού απ’ όσο γνωρίζουμε.

 Δεύτερη ερώτηση. Πώς θα λειτουργεί το ενδιάμεσο μεταβατικό στάδιο, διάστημα από το υπάρχον σύστημα του ΕΡΜΗΣ στο νέο σύστημα. Αυτές είναι οι δύο ερωτήσεις.

 Θα ήθελα να κάνω κάποιες τοποθετήσεις, ως Βουλευτής του ΜέΡΑ25, από το Ηράκλειο της Κρήτης. Θέλω να αναφέρω και να καταγγείλω ότι το δίκτυο, τουλάχιστον, στην Κρήτη είναι εντελώς ασυντήρητο, πεπαλαιωμένο, πολλές φορές ξύλινοι στύλοι παίρνουν φωτιά, διακόπτεται το ρεύμα, έχουμε πτώση τάσεως. Εγώ είμαι και επιχειρηματίας ξενοδόχος, πάσχουμε τα μέγιστα, τα πάνδεινα και η κάθε μεγάλη επιχείρηση έχει και το δικό της ηλεκτροπαραγωγό ζεύγος, την δικιά της ηλεκτρογεννήτρια, διότι χωρίς αυτήν δεν θα υπήρχε ρεύμα, δεν θα μπορούσαμε να ζήσουμε. Η κάθε επιχείρηση έχει τη δικιά της αντίστροφη ώσμωση, δηλαδή αφαλάτωση, γιατί δεν έχουμε νερό και η κάθε μεγάλη επιχείρηση και το δικό της βιολογικό, άρα το κράτος ανύπαρκτο.

 Μία εβδομάδα πριν ανοίξει το κράτος τα ξενοδοχεία, που και εμείς ανοίξαμε κατά τις 20 του Ιούνη, άρχισε η ΔΕΔΔΗΕ να κόβει το ρεύμα σε όλο τον κόσμο. Πήρα τηλέφωνο και ενημέρωσα και τους λέω «δεν έχουμε ακόμα πάρει ρευστότητα τα ξενοδοχεία και όλος ο κόσμος. Έχει εξαγγείλει η κυβέρνηση ότι θα δοθεί ρευστότητα, δεν έχει δοθεί μέχρι τώρα, μην κόψετε το ρεύμα, αφήστε μια βδομάδα να ετοιμαστούν να προετοιμάσουν τα ξενοδοχεία για να μπορέσουν να ανοίξουν, να έχουμε ό,τι πελατεία μπορούμε να έχουμε και να το δείξουμε αυτό προς το εξωτερικό». Ήταν εντελώς λάθος στιγμή.

 Θα ήθελα επίσης να καταγγείλω, να σας πω, ότι η ΔΕΔΔΗΕ, ανεξαιρέτως, κόβει συνέχεια το ρεύμα στις ευπαθείς ομάδες πληθυσμού: όπως είναι άνθρωποι, οι οποίοι χρειάζονται μάσκα το βράδυ και μετά πραγματικά δυσανασχετούν με τεράστια γραφειοκρατία να πάνε πάντα να βρουν το δίκιο τους στο Ηράκλειο, αλλά και γενικά, σε όλη τη Ελλάδα.

 Πολύς κόσμος μπερδεύεται με το «ΔΕ», που σημαίνει «Διαχειριστής Ελληνικού», με το «ΔΕ» της ΔΕΗ και νομίζει πως είναι δημόσια επιχείρηση, αλλά δεν είναι. Ξέρετε, όποιος ελέγχει το δίκτυο, κάθε δίκτυο, είτε λέγεται ρεύμα – ενέργεια, είτε λέγεται τουρισμός ή tour operators, αυτός ελέγχει και το προϊόν, κάνει το κουμάντο. Έπρεπε ο ΔΕΔΔΗΕ και η ΔΕΗ να είναι σε δημόσιο έλεγχο, όπως και η υγεία να είναι δημόσια υγεία, η παιδεία να είναι δημόσια παιδεία και η ασφάλεια να είναι δημόσια ασφάλεια και όχι με σεκιουριτάδες. Κομματιάζουμε και ξεπουλάμε τη ΔΕΗ, που, παρεμπιπτόντως, ήταν η μεγαλύτερη επιχείρηση στην Ελλάδα, δημόσια επιχείρηση, με μονοπωλιακή θέση.

 Διερωτώμαι, ως επιχειρηματίας, τι χρειάζεται, τι πρέπει να κάνει κανείς για να υπερχρεώσει μία τέτοια επιχείρηση, τη μεγαλύτερη, με μονοπωλιακή θέση και να την ξεπουλάει.

Ή πρέπει να είναι ανίκανος ή προδότης. Έτσι, τουλάχιστον, είπε ο Λόϊντ Τζορτζ, στις αρχές του εικοστού αιώνα. Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Κι εμείς ευχαριστούμε. Η κυρία Καφαντάρη έχει τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε. Ευχαριστούμε για την ενημέρωση και τους εκπροσώπους του ΔΕΔΔΗΕ και τον Υπουργό, που είναι σήμερα στην Επιτροπή μας.

Είναι γεγονός ότι ο τομέας της ενέργειας παίζει ένα πρωταγωνιστικό ρόλο στην πολιτική και στην κοινωνική ζωή, την εποχή, την οποία διανύουμε. Οι εξελίξεις στον τομέα της ενέργειας είναι σε παγκόσμιο επίπεδο ραγδαίες, αλλά, βέβαια, αυτό συμβαίνει και με τη δική μας χώρα.

Δε θα επανέλθω σε αυτά που ελέχθησαν αναλυτικά και από συνάδελφο του ΣΥΡΙΖΑ, πριν. Απλά, είναι γεγονός ότι στο πλαίσιο της πολιτικής της η Νέα Δημοκρατία και στον τομέα της ενέργειας, προχωρεί σε ραγδαίες ιδιωτικοποιήσεις και ο καθοριστικός και σημαντικός ρόλος της πολιτείας, του κράτους περιορίζεται υπέρ ιδιωτικών συμφερόντων.

 Μιλάμε, τώρα, βέβαια και για τον ΑΔΜΗΕ, που προχωρεί η ιδιωτικοποίησή του. Απ’ ό,τι διάβασα, δεν βρέθηκαν ακόμα ποιοι ιδιώτες θα συμμετάσχουν στο μετοχικό του κεφάλαιο, που το δημόσιο ουσιαστικά θα χάσει το 51% που είχε, με το νόμο που ψήφισε η Νέα Δημοκρατία, τον αντιπεριβαλλοντικό, οι εξελίξεις στο φυσικό αέριο στη ΔΕΠΑ κλπ. Ακόμα και για το ΔΕΔΔΗΕ ακούγεται ότι θα προχωρήσει σε ιδιωτικοποίηση, ένα σημαντικό κομμάτι της ΔΕΗ, που απέφερε σημαντικά έσοδα και συνολικά στον όμιλο της ΔΕΗ.

Ίσως δεν είναι τυχαίο ότι είναι εκτός του νομοσχεδίου για την ηλεκτροκίνηση, που συζητάμε αυτό το διάστημα στις Επιτροπές, ο καθοριστικός ρόλος, ο συντονιστικός, που θα μπορούσε να παίξει και το είχε αποδείξει και με μελέτες και με πιλοτικές εφαρμογές το προηγούμενο χρονικό διάστημα στον τομέα της φόρτισης ηλεκτρικών αυτοκινήτων. Τέλος πάντων, εγώ θα μιλήσω λίγο πιο απλά για τον κόσμο που μας ακούει.

 Σωστό. Συμφωνούμε με τον εκσυγχρονισμό, ό,τι καινούργιο και καινοτόμο είναι θετικό. Φυσικά και για το καινούργιο πληροφοριακό σύστημα, το οποίο μας παρουσιάστηκε έτσι περιληπτικά, σήμερα.

 Όμως, δεν πρέπει να ξεχνάμε και τον κόσμο και την κοινωνία. Η ενέργεια είναι ένα κοινωνικό αγαθό, που πρέπει όλοι να έχουν πρόσβαση. Δυστυχώς, η Νέα Δημοκρατία δεν το συμπεριέλαβε στην αναθεώρηση του Συντάγματος, κάτι το οποίο ζητούσαμε. Περάσαμε μία μεγάλη υγειονομική κρίση, ελπίζω να την περάσαμε, αν και ακόμα βλέπουμε ότι τα πράγματα εξακολουθούν και είναι κάπως δύσκολα, σε σχέση με την πανδημία και με τον κορωνοϊό.

Δεσμεύτηκε ο κ. Υπουργός, ο κ. Χατζηδάκης ότι θα κάνει ταμείο επανασυνδέσεων ηλεκτρικού ρεύματος. Η σχετική υπουργική απόφαση, όπως ανακοινώθηκε, -και έχουμε επανειλημμένα ρωτήσει- δεν έχει υπογραφεί από τον κύριο Υπουργό ακόμα. Όμως, η κατάσταση -το ξαναλέω- στην κοινωνία είναι δύσκολη. Η πληροφόρηση, την οποία έχουμε από δήμους στη Δυτική Αθήνα, που τυχαίνει να είναι και η περιοχή μου, με φειδωλή πληροφόρηση, μιλάνε για περίπου, αυτό το χρονικό διάστημα με τον κορωνοϊό, για πάνω από 150 με 160 αποκοπές ηλεκτρικού ρεύματος και υπάρχουν άνθρωποι, οι οποίοι δεν έχουν αυτό το στοιχειώδες.

Πιστεύω ότι κάποια στιγμή και το ζητάμε και σήμερα, πέραν του ότι πρέπει να επισπευσθεί η υπογραφή αυτής της υπουργικής απόφασης και να αρχίσει να λειτουργεί για τις επανασυνδέσεις πάντα με κάποια συγκεκριμένα κριτήρια, ζητάμε στοιχεία, κύριε Υπουργέ και κύριε Πρόεδρε και σχετικά με τον ΔΕΔΔΗΕ. Συγκεκριμένα στοιχεία, πόσες αποκοπές ηλεκτρικού ρεύματος έγιναν από την αρχή της πανδημίας μέχρι σήμερα και, ειδικότερα, για τους επτά δήμους της Δυτικής Αθήνας, θα θέλαμε να μας πείτε συγκεκριμένα στοιχεία αποκοπών ηλεκτρικού ρεύματος. Είναι ένα τεράστιο κοινωνικό πρόβλημα. Ο απλός κόσμος θα πει «ναι» στην ψηφιοποίηση και στην ηλεκτρονική ενημέρωση και σε ό,τι καινούργιο, αλλά η ουσία είναι ότι πολλοί συμπολίτες μας, αδύναμοι κοινωνικά, δεν έχουν το στοιχειώδες, πρόσβαση στο ηλεκτρικό ρεύμα και στην ενέργεια γενικότερα. Θα θέλαμε, λοιπόν, κάποιες απαντήσεις και στοιχεία, εάν δεν υπάρχουν σήμερα, καλό είναι να μας κοινοποιηθούν, γιατί φυσικά, μετά, υπάρχει και η διαδικασία του κοινοβουλευτικού ελέγχου, αλλά θα θέλαμε να έχουμε κάποια στοιχεία σχετικά, σήμερα από το ΔΕΔΔΗΕ και επίσης, τι σκέπτεται η Κυβέρνηση και πώς θα προχωρήσει.

Βέβαια, να υπάρχει και χρονικό περιθώριο, επιτρέψτε μου, δεν είναι μόνο για δύο μήνες του lockdown, αλλά και ένα διάστημα για μετά που συσσωρευτήκαν οι υποχρεώσεις σε αδύναμα νοικοκυριά ή, τέλος πάντων, απεντάχθηκαν για διάφορους λόγους, γιατί υπάρχουν και τέτοια στοιχεία, από το οικιακό κοινωνικό τιμολόγιο. Άρα, να υπάρχει μια παράταση μη αποκοπής ηλεκτρικού ρεύματος σε φτωχά νοικοκυριά και αδύναμους συμπολίτες μας. Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τονλόγοέχειο κ.Αρσένης.

**ΚΡΙΤΩΝ ΑΡΣΕΝΗΣ:** Σας καλωσορίζω και εγώ στην Επιτροπή και θα ήθελα να πω ότι είναι, προφανώς, σημαντικό έργο, το οποίο και χαιρετίζουμε. Η ανησυχία μας, όπως και η ανησυχία που έχετε ακούσει και από πολλούς συναδέλφους μέσα στην Αίθουσα, είναι ότι αυτές οι σημαντικές επενδύσεις γίνονται λιγότερο, αν θέλετε, ενθαρρυντικές, όταν βλέπουμε την ιδιωτικοποίηση του Οργανισμού και αυτό είναι που μας απασχολεί. Μας απασχολεί ότι αυτός οργανισμός που αποκτά μέσα από τη δημόσια διαχείριση τόσο σημαντικά εργαλεία, πραγματικά, προχωρά με τις ιδιωτικοποιήσεις, σταματά να είναι προς τόσο μεγάλο όφελος του δημοσίου συμφέροντος.

Αυτό μας απασχολεί για όλες τις δράσεις του φορέα και θα είμαι συγκεκριμένος και για ένα θέμα, το οποίο έχουμε συζητήσει και με τους δυο σας, για παράδειγμα, έχουμε το θέμα της υπογειοποίησης των καλωδίων υψηλής τάσης, που είναι πάρα πολύ κρίσιμο και για το δήμο Αγίας Βαρβάρας και για το δήμο Αιγάλεω και είναι ένα έργο που χρονίζει και πραγματικά μας απασχολεί, τι θα γίνει αν προχωρήσει η ιδιωτικοποίηση. Δεν έχουμε δει σε κανέναν άλλο φορέα που ιδιωτικοποιήθηκε να υπάρχει ενδιαφέρον μετά του νέου ιδιώτη, ιδιοκτήτη, να προχωράει σε τέτοιες επενδύσεις κοινωνικής σημασίας. Θεωρούμε ότι αυτό το έργο πρέπει να επισπευσθεί και θα ήθελα και μια δέσμευσή σας στη σημερινή συζήτηση, ότι θα το κάνετε. Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ολοκληρώθηκε ο κατάλογος των συναδέλφων που ζήτησαν και πήραν τον λόγο.

Τον λόγο έχει ο κ. Μάνος.

**ΑΝΑΣΤΑΣΙΟΣ ΜΑΝΟΣ (Διευθύνων Σύμβουλος της ΔΕΔΔΗΕ Α.Ε.):** Όσον αναφορά στο θέμα των στύλων, πράγματι το 2018-2019 τα επίπεδα στύλων στο ΔΕΔΔΗΕ, τα αποθέματα ήταν της τάξεως των 8.000 με 20.000, τα οποία ήταν υπερβολικά χαμηλά. Έγινε μια πάρα πολύ δυνατή προσπάθεια, ούτως ώστε να οργανωθεί η προμήθεια ικανοποιητικού αριθμού, πέραν όμως από το χαμηλό απόθεμα, υπήρχαν και έργα ανεκτέλεστα, που χρειαζόντουσαν πλέον των 45 χιλιάδων στηλών. Άρα, πέραν του χαμηλού αποθέματος, πράγματι υπήρχε ολόκληρη σειρά έργων, τα οποία δεν είχαν εκτελεστεί. Μέσα στο 2020, όμως, έχει προγραμματισθεί και παραλαμβάνουμε σταδιακά περί τις 100.000 στύλους, ούτως ώστε το συντομότερο δυνατόν να κλείνουμε εκκρεμότητες και να μπορέσουμε να αυξήσουμε τις επενδύσεις του Οργανισμού.

Ήταν πολύ σωστή η παρατήρησή σας, για το ύψος των επενδύσεων, στο ΔΕΔΔΗΕ. Ο ΔΕΔΔΗΕ είναι ο μόνος διανομέας ηλεκτρικής ενέργειας στην Ευρώπη, που τα τελευταία πέντε χρόνια έχει μειωθεί η αξία των παγίων του, αυτό που λένε RAB, Regulate Asset Base. Άρα, όλη η Ευρώπη 23 - 24 χώρες, πλην της Ελλάδας, αυξάνουν τις επενδύσεις και την αξία του Οργανισμού. Ξαναλέω, πλην της Ελλάδας. Αυτό, προφανώς, ανταποκρίνεται και σε μια σειρά άλλων θεμάτων, δεν είναι μόνο η στήλη στο κομμάτι των συγκριτικών επενδύσεων.

Σχετικά με τα φωτοβολταϊκά και τους αριθμούς φακέλων, υπάρχει πάρα πολύ σκληρός κανονισμός με πρωτόκολλο, το οποίο συστηματικά δημοσιεύεται στο διαδίκτυο. Με το πρωτόκολλο, το οποίο τηρείται, ουσιαστικά δεν υπάρχει δυνατότητα να υπάρξει κάποια αλλαγή. Εμείς τηρούμε το πρωτόκολλο, τη νομιμότητα και τα αντίστοιχα νομοσχέδια.

Όσον αφορά τις βλάβες που αναφέρατε, υπήρξε στην πρώτη περίπτωση μία βλάβη και στη δεύτερη περίπτωση του Σαββάτου ήταν μία ζημιά σε μετασχηματιστή, οι οποίες διορθώθηκαν. Το 90% του δικτύου της Ελλάδας είναι εναέριο. Είναι εναέριο το δίκτυο της Ελλάδας, ιστορικά, από τις δεκαετίες του ’50, που άρχισε να κατασκευάζεται και εξηλεκτρίστηκε η χώρα μας, σε μία χώρα, η οποία έχει τον υψηλότερο αριθμό κεραυνών στην Ευρώπη. Άρα, φανταστείτε ότι έχετε εναέριο δίκτυο εκεί που έχετε ένα φαινόμενο, το οποίο επηρεάζει το εναέριο δίκτυο. Άρα, στις αλλαγές μεταξύ των εποχών, όπου έχουν υπάρξει βροχές και υπάρχει κεραυνός, μπορεί σ’ αυτή τη μεταβατική περίοδο να υπάρξουν κάποιες περιστασιακά βλάβες, οι οποίες προφανώς αντιμετωπίζονται, διορθώνονται και ομαλοποιούνται. Δεν προβλέπεται να υπάρχει κάποιο άλλο πρόβλημα. Όσον αφορά Λαμία και Λάρισα, υπάρχει γραφείο στη Λάρισα που κάνουν αιτήσεις.

**ΧΡΗΣΤΟΣ ΚΕΛΛΑΣ:** Η Θεσσαλία τρέχει στη Λαμία. Είναι πολύ μεγάλος ο αριθμός, δεν είναι ότι είναι όλη η Θεσσαλία. Μήπως είναι λάθος η κατανομή των περιφερειών.

**ΑΝΑΣΤΑΣΙΟΣ ΜΑΝΟΣ (Διευθύνων Σύμβουλος της ΔΕΔΔΗΕ Α.Ε.):** Είναι ξεκάθαρο ότι επιταχύναμε ένα σωρό έργα, τα οποία είτε λιμνάζανε, είτε δεν προχωρούσαν. Κάποια λίμναζαν ακόμα και χρόνια. Αυτή ακριβώς είναι η προσπάθεια, ο Οργανισμός να γυρίσει σελίδα και να πάει σε μία νέα ψηφιακή εποχή, που όπως σχολιάστηκε, θα πρέπει να υποστηρίξει τους prosumers, δηλαδή τους μικρούς producers and consumers. Τώρα, σχετικά με το χρόνο υλοποίησης του έργου, είναι στους 28 μήνες, όχι στους 46. Δεν ξέρω γιατί έγινε τέτοια αναφορά. Θα είναι σαφώς ταχύτερη η υλοποίηση και αυτό είναι στα ευρύτερα σχέδια που είπαμε να επιταχύνουμε, να υλοποιήσουμε και να έρθουν αποτελέσματα.

 Όσον αφορά τον ΔΕΔΔΗΕ και τον αποκλεισμό του από την ηλεκτροκίνηση, όπως ελέχθη, αυτό είναι αποτέλεσμα ευρωπαϊκής νομοθεσίας που έχει ξεκινήσει. Έγινε σχετική παρατήρηση και χθες στην ίδια Επιτροπή, ότι ξεκινάει από μία Οδηγία, την 94 του 2014 της Ευρωπαϊκής Ένωσης, στην οποία η ΡΑΕ το 2019 έβγαλε γνωμοδότηση ότι η ανάπτυξη εθνικού δικτύου επαναφόρτισης θα είναι με ανταγωνιστικό μοντέλο αγοράς, συμβάσεις παραχώρησης και δυνατότητα ανάθεσης στον ΔΕΔΔΗΕ, όταν και όπου έχουν αποτύχει τα παραπάνω μοντέλα. Το ενδιαφέρον της αγοράς θα πρέπει να επαναβεβαιώνεται περιοδικά και να διασφαλίζεται η ομαλή μετάβαση. Σε αυτό έγινε ακόμα πιο εξειδικευμένη διευκρίνηση με τον 4643, όπου ουσιαστικά, με βάση την Ευρωπαϊκή Οδηγία, δεν επιτρέπεται στους διαχειριστές δικτύων διανομής να έχουν στην ιδιοκτησία τους ή να διαχειρίζονται σημεία φόρτισης, παρά μόνο as last resort.

Στο θέμα της υψηλής τάσης, έχει φύγει ο κ. Αρσένης, αφορά υπογειοποίηση γραμμών του ΑΔΜΗΕ, δεν οι γραμμές του ΔΕΔΔΗΕ οι συγκεκριμένες γραμμές υψηλής τάσης, οπότε δεν είμαστε οι αρμόδιοι να απαντήσουμε.

Κλείνοντας, στις απαντήσεις από πλευράς μας, προφανώς ο ΔΕΔΔΗΕ είναι ο διαχειριστής και εντέλλεται από τους προμηθευτές σχετικά με τις αποκοπές μέσω του υπάρχοντος συστήματος διαχείρισης «ΘΑΛΗΣ», το οποίο θα αντικατασταθεί από το καινούργιο, το «ΕΡΜΗΣ». Άρα, όταν προβαίνει σε μία αποκοπή, ο ΔΕΔΔΗΕ έχει εντολή από τον αντίστοιχο προμηθευτή ενέργειας, ο οποίος έχει και γνώση ή όχι για ευπαθείς ομάδες κλπ.. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε τον Διευθύνοντα Σύμβουλο της ΔΕΔΔΗΕ, τον κ. Μάνο, για τις απαντήσεις που έδωσε στα ερωτήματα των συναδέλφων. Τον λόγο τώρα έχει ο Υφυπουργός Περιβάλλοντος και Ενέργειας, κ. Γεράσιμος Θωμάς.

**ΓΕΡΑΣΙΜΟΣ ΘΩΜΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε. Χαίρομαι σήμερα που υπάρχει τόσο ενδιαφέρον σε αυτή την σημαντική σύμβαση, την οποία κάνει ο ΔΕΔΔΗΕ, για την ψηφιοποίηση του δικτύου. Είναι κάτι, το οποίο, ναι, έχει αρχίσει πριν, έχει ξεκινήσει το 2018 και το οποίο επείγει να γίνει. Ακούσαμε τόσα σχόλια για ένα σωρό εκκρεμότητες, οι οποίες υπάρχουν του ΔΕΔΔΗΕ, είναι ένα πληροφοριακό σύστημα που λειτουργεί από το 1992 και δεν έχει ανανεωθεί ποτέ και επείγει να γίνει. Έπρεπε να είχε γίνει χθες και θα προσπαθήσει να το κάνει ο ΔΕΔΔΗΕ, όσο πιο γρήγορα γίνεται.

Επίσης, ακούσαμε και όλα αυτά που είπε ο Διευθύνοντας Σύμβουλος για την έλλειψη επενδύσεων. Επί πέντε χρόνια, μειώνονταν οι επενδύσεις, αντί να ανεβαίνουν. Ξέρουμε τι έγινε με τους στύλους, είδαμε τι γίνεται γενικότερα με τις ρευματοκλοπές. Ο ΔΕΔΔΗΕ ήταν σε άθλια κατάσταση, όπως ήταν και η ΔΕΗ και χρηματοοικονομικά και επιχειρησιακά. Επομένως, επικροτούμε την καινούργια διοίκηση, που προσπαθεί να βάλει μία τάξη και το προσωπικό, που στηρίζει πολύ την επιχείρηση και την διοίκηση, η οποία προσπαθεί να βελτιώσει το τρόπο με τον οποίο γίνεται η διαχείριση αυτών των προβλημάτων.

Είναι γεγονός, ότι έχει ανακοινώσει η κυβέρνηση, επίσημα, από τις προγραμματικές δηλώσεις, το επανέλαβε ο Πρωθυπουργός τον Δεκέμβριο, το επαναλάβαμε τώρα και μετά τον κορωνοϊό, ότι θα προχωρήσει με μερική ιδιωτικοποίηση, 49% μειοδοτικό πακέτο, 49% του ΔΕΔΔΗΕ. Την πώληση θα την κάνει η Δ.Ε.Η., διότι, όπως ξέρετε, είναι 100% ιδιοκτησία της ΔΕΗ, θα γίνει μειοδοτική ιδιωτικοποίηση για να βελτιώσει και τη χρηματοοικονομική κατάσταση του ΔΕΔΔΗΕ. Ο ΔΕΔΔΗΕ, επειδή είναι στο γκρουπ ΔΕΗ, έχει τέτοια προβλήματα οικονομικά, που δεν μπορεί να δανειστεί. Βλέπετε, βγαίνουν ανακοινώσεις, κάθε φορά που δανείζεται, δανείζεται μόνο από την Ευρωπαϊκή Τράπεζα Επενδύσεων, με εγγύηση του ελληνικού δημοσίου. Δεν μπορεί να δανειστεί χρήματα για να χρηματοδοτήσει τα προγράμματα εκσυγχρονισμού, τα οποία έχει και να τρέξει περισσότερο τις επενδύσεις. Τι κάνουμε; Υπάρχει μια μερική ιδιωτικοποίηση, να υπάρχουν χρήματα, να υπάρχει αποπληρωμή του χρέους, για να μπορέσει να χρηματοδοτήσει την ανάπτυξή του.

Έχετε παρουσιάσει ένα φιλόδοξο επιχειρησιακό σχέδιο, το οποίο προσπαθεί να αντιμετωπίσει όλα αυτά τα προβλήματα τα οποία αναφέρθηκαν, είτε είναι οι στύλοι, είτε είναι οι ρευματοκλοπές, είτε είναι οι συνδέσεις, είτε είναι το πληροφοριακό σύστημα και ο τρόπος με τον οποίο ο ΔΕΔΔΗΕ συναλλάσσεται με τους πολίτες, όλα αυτά προσπαθούμε να εξασφαλίσουμε με το γρηγορότερο δυνατό τρόπο και με μία χρηματοδότηση, η οποία είναι εφικτή. Δεν μπορεί όλη η χρηματοδότηση να γίνεται με εγγύηση του κράτους.

 Όσο για αυτά, τα οποία ειπώθηκαν, για το υποτιθέμενο δημόσιο συμφέρον, η πώληση, το «ξεπούλημα» είπαν κάποιοι, ακριβώς γι’ αυτό, πρώτα φτιάχνουμε και εκσυγχρονίζουμε τον οργανισμό, ούτως ώστε να τεθούν οι βάσεις. Ο ΔΕΔΔΗΕ έχει κάνει επιχειρησιακό σχέδιο, έχει προτείνει επιχειρησιακό σχέδιο και ρυθμιζόμενη βάση στη ΡΑΕ για 8 χρόνια. Όποιος αγοράσει τον ΔΕΔΔΗΕ, θα είναι δεσμευμένος σε συγκεκριμένο επιχειρησιακό πλάνο, όποιος αγοράσει το 49%, θα είναι δεσμευμένος σε συγκεκριμένο επιχειρησιακό πλάνο, με συγκεκριμένη τιμολογιακή πολιτική, η οποία θα καθοριστεί από τη ΡΑΕ. Έχει βγει η πρόταση της ΡΑΕ σε δημόσια διαβούλευση, έχει λήξει η δημόσια διαβούλευση και η καινούργια διοίκηση της ΡΑΕ, ένα από τα πρώτα πράγματα που θα κάνει, είναι να οριστικοποιήσει την τιμολογιακή πολιτική, η οποία βέβαια είναι ίδια, είτε είναι δημόσιο, είτε ιδιωτικό.

Πολλές φορές μπερδεύεται ο κόσμος ότι θα είναι άλλος. Ανεξάρτητα από το ιδιοκτησιακό καθεστώς ,οι ρυθμιζόμενοι φορείς θα έχουν την ίδια αντιμετώπιση από την ΡΑΕ και αυτή είναι η καλύτερη ασφάλεια, την οποία έχουμε, ώστε ο διαχειριστής ενέργειας και το management της εταιρείας να μη χρεώνει ό,τι θέλει στους καταναλωτές.

Άρα, συνολικά η Κυβέρνηση προσπαθεί να εκσυγχρονίσει τον ΔΕΔΔΗΕ. Προσπαθεί να το κάνει αυτό γρήγορα, γιατί έχουμε μείνει πίσω, τουλάχιστον 5 χρόνια σε πολλά πράγματα, ίσως και περισσότερο, να το κάνουμε με φθηνή χρηματοδότηση και κάτω από ένα καινούργιο ελεγχόμενο περιβάλλον.

Η πρόταση της ΡΑΕ για την τιμολόγηση και το ρυθμιστικό περιβάλλον του ΔΕΔΔΗΕ είναι μία από τις πιο σύγχρονες, οι οποίες έχουν βγει και έχουν προετοιμαστεί. Αυτό που βγήκε σε δημόσια διαβούλευση.

Έχει incentive vesting gelation, έχει κίνητρα, ούτως ώστε να υπάρχει καλή ανταπόκριση του διαχειριστή και να υπάρχει πριμοδότηση, όταν κάνουμε τα πράγματα καλά και επιβάρυνση, όταν δεν κάνουμε τα πράγματα καλά. Έχει συγκεκριμένο όριο στις λειτουργικές δαπάνες, ούτως ώστε να μην πληρώνει ο καταναλωτής ή ο οποιοσδήποτε λειτουργικές του δαπάνες επ’ άπειρον. Προβλέπει βέβαια και τη σταδιακή ανάπτυξη του επιχειρηματικού προγράμματος.

Άρα, συγχαίρουμε και τη διοίκηση και το προσωπικό του ΔΕΔΔΗΕ. Παρόλο ότι έχει πρόβλημα ο ΔΕΔΔΗΕ, το έχουμε πει επανειλημμένα και εγώ και ο κύριος Χατζηδάκης, ότι το προσωπικό έχει σταθεί ηρωικά σε αυτά τα προβλήματα. Δεν μπορούν όλα να λυθούν και να ψηφιοποιηθούν από τη μία μέρα στην άλλη και, παρόλα αυτά, το προσωπικό εργάζεται πάρα πολύ σκληρά και κάνει το καλύτερο, το οποίο γίνεται για να προχωρήσουμε μπροστά και δημιουργούνται καινούργιες δομές. Υπάρχει επιχειρησιακό και ρυθμιστικό σχέδιο σε βάθος οκταετίας και αυτό μας δίνει τη σιγουριά ότι θα προχωρήσουμε.

 Οποιοσδήποτε κι αν είναι ο επενδυτής, ο ΔΕΔΔΗΕ θα είναι ισχυρότερος, θα έχει περισσότερα κεφάλαια, θα έχει χαμηλότερο χρηματοδοτικό κόστος και θα μπορέσει να προχωρήσει επιτέλους σε αυτόν τον εκσυγχρονισμό, τον οποίο χρειάζεται η χώρα για τους λόγους, τους οποίους όλοι οι βουλευτές είπατε. Η χώρα θα εξηλεκτριστεί, όχι μόνο θα εκσυγχρονιστεί.

Στο μέλλον το μεγαλύτερο ποσοστό ενέργειας στη χώρα θα είναι στον ηλεκτρισμό και ο ΔΕΔΔΗΕ και ο ΑΔΜΗΕ είναι απαραίτητοι σε αυτήν την προσπάθεια. Τα στρατηγικά χαρακτηριστικά του ΑΔΜΗΕ είναι άλλα. Έχουμε πει ότι θα μειωθεί το ποσοστό του 51% του Δημοσίου, δεν είπαμε ότι θα πουληθεί όλο το 51%, για παρόμοιους λόγους και στο ΔΕΔΔΗΕ έχουμε ανακοινώσει το 49% για ιδιωτικοποίηση.

**ΧΑΡΑ ΚΑΦΑΝΤΑΡΗ:** Υπάρχουν στοιχεία για τις αποκοπές ηλεκτρικού ρεύματος, να μας δώσετε, γιατί είναι ένα θέμα που «καίει» τον κόσμο.

**ΑΝΑΣΤΑΣΙΟΣ ΜΑΝΟΣ (Διευθύνων Σύμβουλος της ΔΕΔΔΗΕ Α.Ε.):** Δεν τα έχουμε αυτή τη στιγμή διαθέσιμα τα στοιχεία των αποκοπών.

**ΧΑΡΑ ΚΑΦΑΝΤΑΡΗ:** Δηλαδή, με αίτηση κατάθεσης εγγράφων, θα έχουμε απάντηση, κύριε Υπουργέ;

**ΓΕΡΑΣΙΜΟΣ ΘΩΜΑΣ (Υφυπουργός Περιβάλλοντος και Ενέργειας):** Συγγνώμη που δεν το είπα, δική μου παράλειψη. Θα πρέπει να δοθούν τα στοιχεία των αποκοπών, είναι δημόσια. Δεύτερον, στα θέματα της κοινωνικής ευαισθησίας και κοινωνικής πολιτικής του ΔΕΔΔΗΕ, είναι κάτι που προσπαθούμε να το λύσουμε με δομικό τρόπο. Έχουμε πάρει μία απόφαση να θέσουμε 4 εκατομμύρια ευρώ, για να γίνουν οι επανασυνδέσεις. Δεν έχει επανασυνδεθεί και το ξέρω αυτό, έχετε δίκιο. Την έχω υπογράψει τρεις φορές, αλλά τώρα δεν είναι η στιγμή να πούμε, έχει υπογραφεί και δεν έχει οριστικοποιηθεί. Τρεις φορές πάει κι έρχεται, αλλά έχετε δίκιο. Είναι κάτι, το οποίο το είχαμε ξεκινήσει και δεν μπορέσαμε. Επίσης, έχει δίκιο και ο κ. Αρσένης, που του έχω υποσχεθεί το θέμα για τα σχολεία και επειδή εμπλέκεται ο Δήμος, ο ΑΔΜΗΕ και η Περιφέρεια, έχουμε ένα πολεοδομικό πρόβλημα, το οποίο είναι, τελείως, διαφορετικό.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Λέτε για το Αιγάλεω;

**ΓΕΡΑΣΙΜΟΣ ΘΩΜΑΣ (Υφυπουργός Περιβάλλοντος και Ενέργειας):** Ναι, λέω για το Αιγάλεω και επιμένουμε να βρούμε τη λύση. Όπως βρήκαμε τη λύση σε ένα άλλο θέμα που είχε θέσει ο κ. Αρσένης, στα θέματα των μετρητών κοινωνικής πολιτικής για ανθρώπους, που επεμβαίνει ο Δήμος για να πληρώσει τα τιμολόγια.

Επιμένουμε, όταν φέρνετε υπ’ όψιν μας ορισμένα πράγματα και προσπαθούμε να τα λύσουμε ένα προς ένα. Επίσης, θέλω να σας πω ότι δεσμεύομαι και το κάνω κάθε φορά, είτε είναι στην επαρχία, είτε εδώ, αλλά η χώρα δεν μπορεί να τρέξει μπροστά με αυτόν τον τρόπο. Η χώρα πρέπει να τρέξει μπροστά δομικά. Ο ΑΔΜΗΕ πρέπει να εκσυγχρονιστεί και να έχει πληροφοριακό σύστημα και να μην επαφίεται κάθε φορά στην καλή βούληση του ενός ή του άλλου Υπουργού, για να λύσει τα προβλήματα. Επίσης, έχετε δίκιο στα θέματα ουσίας και στο θέμα της κοινωνικής φτώχειας και παίρνουμε πρωτοβουλίες. Έχουμε πάρει αυτή τη νέα πρωτοβουλία και δεν είναι η μόνη, την οποία θα κάνουμε, για να λύσουμε δομικά το θέμα. Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε πολύ και τον κ. Υφυπουργό. Νομίζω ότι η σημερινή συζήτηση πήγε καλά. Συμφωνούμε όλοι μετά από καθυστερήσεις ότι χρειάζεται εκσυγχρονισμός και, μάλιστα, γρήγορα. Σε αυτό το σημείο, θα ήθελα να ευχαριστήσω τους κυρίους που παρευρέθηκαν στη σημερινή συζήτηση.

Στο σημείο αυτό, γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Καιρίδης Δημήτριος, Κέλλας Χρήστος, Οικονόμου Ιωάννης, Σκόνδρα Ασημίνα, Σούκουλη-Βιλιάλη Μαρία-Ελένη (Μαριλένα), Ταγαράς Νικόλαος, Βρυζίδου Παρασκευή, Καφαντάρη Χαρά, Φάμελλος Σωκράτης και Λογιάδης Γεώργιος.

Τέλος και περί ώρα 15.55΄ λύθηκε η συνεδρίαση.

 **Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΝΙΚΟΛΑΟΣ ΤΑΓΑΡΑΣ ΜΑΞΙΜΟΣ ΣΕΝΕΤΑΚΗΣ**